**Jegyzőkönyv**

**Készült**: Őcsény Község Önkormányzata Képviselő-testületének 2016. március 23. 18 00 órakor a Községháza tanácskozó termében tartott rendkívüli testületi üléséről.

**Jelen vannak:**

Fülöp János polgármester

Fazekas Zsuzsanna képviselő

Csapai János képviselő

Kötelesné Hamrik Lilla képviselő

Scultéty Erzsébet képviselő

**Távol vannak:**

Kozma Zoltánné alpolgármester

Kalányos János képviselő

**Tanácskozási joggal:**

Kondriczné dr. Varga Erzsébet jegyző

**Meghívottak:**

Kovács László református lelkész

Hódi Katalin TettekRe Egyesület

Elmontné Popán Ildikó TettekRe Egyesület

**Fülöp János polgármester:** Jó estét kívánok, sok szeretettel köszöntöm a televízió nézőket a jegyző Asszonyt, a Képviselő-testület tagjait, meghívott vendégeinket, és Kovács László református lelkészt. Megállapítom, hogy a képviselő-testület határozatképes 5 fő jelen van. Kalányos János képviselő munka ügyben van távol, Kozma Zoltánné alpolgármester asszony külföldön tartózkodik. Jegyzőkönyv hitelesítőnek felkérem Csapai János képviselőt, jegyzőkönyvvezetőnek Lovasné Bergmann Magdolnát, a Hivatal munkatársát. Aki ezzel egyetért kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**43/2016.(III.23.) Kt számú határozat**

Őcsény Község Önkormányzatának Képviselő-testülete jegyzőkönyv-hitelestőnek Csapai János képviselőt kéri fel.

**Fülöp János polgármester:** Ismertetném a Napirendi pontokat.

**N A P I R E N D**

1. **Döntés az Őcsényi Református Egyházközség által megvalósítandó Idősek Nappali Ellátása helyszínéül az Őcsény, Hősök tere 2. ingatlan biztosításáról**

Előadó: Fülöp János

1. **Javaslat az Őcsényi Református Egyházközség által megvalósítandó Családi Napközi helyszínének az Őcsény Bocskai u. 4. ingatlan biztosítására**

Előadó: Fülöp János

1. **Az Őcsényi Református Egyházközség kérelme támogatás elszámolási határidejének módosítására**

Előadó: Fülöp János

1. **Döntés az MLSZ Országos Pályaépítő Programban történő részvételről (szóbeli előterjesztés)**

Előadó: Fülöp János

1. **Javaslat Többfunkciós Tér létrehozására Őcsény központjában (szóbeli előterjesztés)**

Előadó: Fülöp János

1. **Együttműködési megállapodás Polgármesteri Konzultációs Fórum létrehozásáról**

Előadó: Fülöp János

1. **Székelyföldért Társaság kezdeményezésének megvitatása**

Előadó: Fülöp János

1. **Egyebek**
2. **Konzorciumi partneri együttműködés az Őcsényi Református Egyházközséggel**
3. **Konzorciumi partneri együttműködés a Kétfillér Őcsényi református Alapítvánnyal**
4. **A TettekRe Közösségfejlesztő Egyesülettel kötendő együttműködési megállapodás jóváhagyása**
5. **Budapest Ballon Klub támogatási kérelmének megvitatása**
6. **Csatlakozás a „Helyi foglalkoztatási együttműködéshez**
7. **A 0231/82, /83, /84, és /85 hrsz.-ú szomszédos ingatlanok határrendezése kapcsán 115m2 terület térítésmentes átadásának elfogadása**
8. **Konzorciumi partneri együttműködés a Tolna Megyei Önkormányzati Hivatallal**

**Fülöp János polgármester:** Aki a napirendi pontok tárgyalásával egyetért, kézfelemeléssel jelezze

**A képviselő-testület 5 igen szavazattal, egyhangúan, egyetért a napirendi pontok tárgyalásával.**

**I. Napirend**

**Döntés az Őcsényi Református Egyházközség által megvalósítandó Idősek Nappali Ellátása helyszínéül az Őcsény, Hősök tere 2. ingatlan biztosításáról**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). Őcsényben igény merült fel az idősek nappali ellátására, amely ellátási formát 3000 fő alatti települések számára nem kötelező biztosítani. Lehetőség adódna a hiány pótlására. Azt gondolom, erre lenne igény. Az egyház kiegészítő normatívát kap és ezzel a kb. 30 fős létszámmal el lehetne indítani ezt a szolgáltatást. Az iskola alsó tagozatának épületében lehetne megvalósítani, ahol pihenőszoba és teakonyha kialakítása szükséges. Az önkormányzat vállalná a minimális felújítási munkálatokat. A presbitérium is tárgyalta az Idősek Nappali Ellátását, ezért átadnám a szót a lelkész úrnak.

**Kovács László református lelkész:** Az elképzelés lényegét a polgármester úr már elmondta. Ez valós igény az idősek számára a szabadidő hasznos eltöltésére. Ha egyházközség fenntartású lesz az intézmény akkor egyházi kiegészítő normatívát tud igényelni. Az intézmény 30 fő esetén két fő státusszal tud működni, illetve a kisegítő személyzetet a közfoglalkoztatottak közül tudunk alkalmazni. Ha a testület támogatja, miniszteri külön engedélyt kell kérni a létszámra. Ezután következő lépés a működési engedély beszerzése.

**Kötelesné Hamrik Lilla képviselő:** Ez az ellátás ingyenes lenne, vagy fizetni kellene érte az időseknek?

**Kovács László református lelkész:** Tudtommal Szekszárdon 60.-Ft-ot kérnek fejenként naponta. Ha napi 50.- Ft-ot kérnénk az havonta 1.000.-Ft/fő lenne, ami nagyon minimális összeg. Ezért úgy gondoltuk ingyenes lesz. Természetesen az étkezésért fizetni kell.

**Kötelesné Hamrik Lilla képviselő:** Ha ingyenes lesz, akkor sokan igénybe fogják venni. De mi lesz akkor az Idősek Klubjával?

**Fülöp János polgármester**: A Klubot havi rendszerességgel esténként használják az idősek. A helyük megmarad. Az igazgató Asszonnyal is beszéltünk, mondtuk, hogy a tantermekből nem vennénk el helyet. Erre az ellátásra van szükség és igény. A régi konyharész elég nagy, raktárak és irodák is vannak, az elég lenne. Ezeket bútorozni, pakolni, meszelni, festeni szükséges.

**Kovács László református lelkész:** Mi szeretnénk a nyugdíjas klubbal együttműködni. Még nem kerestük meg őket, de meg fogjuk.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 5 igen szavazattal, egyhangúlag az alábbi határozatot hozza:**

**44/2016.(III.23.) Kt számú határozat**

Őcsény Község Önkormányzatának Képviselő-testülete az Őcsényi Református Egyházközség Őcsény községben Idősek Nappali Ellátása indítására irányuló szándékát elviekben támogatja.

A képviselő- testület az Őcsény Község Önkormányzata kizárólagos tulajdonát képező Őcsény, Hősök tere 2. szám alatti ingatlan idősek klubja számára elkülönített részét az Idősek Nappali Ellátása helyszínéül az Őcsényi Református Egyházközség rendelkezésére bocsátja.

Felelős: Fülöp János polgármester

Határidő: 2016. december 31.

Határozatról értesül: Őcsényi Református Egyházközség

Pénzügy

Irattár

**II. Napirend**

**Javaslat az Őcsényi Református Egyházközség által megvalósítandó Családi Napközi helyszínének az Őcsény Bocskai u. 4. ingatlan biztosítására**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). Elmondanám, hogy a községünkben tavaly 30 gyermek született és idén is fog ennyi születni. Őcsényben van Családi Napközi 5 vagy 7 főre, ha több gyermek van ennél, akkor + 2 főt kell még alkalmazni. Az egyház a kiegészítő normatívával, külön engedéllyel, családi bölcsődét tudna üzemeltetni. A GYES kevés, nem minden szülő tud otthon maradni a gyermeke 3 éves koráig. Nálunk a térítési díj 15.000.- Ft. Aki jelentkezik, azok közül 5-7 gyermeket tud az önkormányzat felvenni. E létszám feletti jelentkezők számára lehetne alternatíva a református egyház által működtetett ellátás. A Bocskai utcában a kézműves házban lenne a családi bölcsőde, mert ezt az épületet más célra is lehet használni. A házban mosdó, WC, zuhanyzó, konyha is van, és akadálymentes. Az egyház 2 fő alkalmazottat tudna foglalkoztatni. Illetve még a közfoglalkoztatottak közül kisegítő személyzetet is.

**Kovács László református lelkész:** Az óvodával, védőnővel egyeztettünk és valós igény merült fel erre az ellátási formára. Jó dolog lenne, mert az anyukák szeretnének elhelyezkedni és Szekszárdon sokszorosába kerül ez az ellátás. Az itt élők helyben maradását is segítené a napközi. Illetve azt gondolom az óvodát is bizonyos mértékig tehermentesítené. Alkalmazni tudnánk 1 főt és plusz 1 fő helyettesítőt és e mellett kisegítő személyzetet a közfoglalkoztatottak közül.

**Kötelesné Hamrik Lilla képviselő:** Az ingatlan nincs felszerelve játékokkal, ki szerzi be ezeket az önkormányzat vagy az egyház?

**Kovács László református lelkész:** A játékokhoz a szülők bevonásával és gyűjtéssel szeretnénk hozzájutni.

**Kötelesné Hamrik Lilla képviselő:** Az önkormányzat mennyi időre bocsátja oda az épületet az egyháznak?

**Fülöp János polgármester:** Ha az egyház miniszteri engedélyt kap, akkor szerződést kötünk velük. Három évre biztosan van igény, mert van annyi gyerek. Nekünk három év múlva valószínűleg bővíteni kellene az óvodát és a bölcsődét, az egyház a plusz bölcsődei létszámot fel tudná venni.

**Kötelesné Hamrik Lilla képviselő:** A szerződés határozott vagy határozatlan idejű lenne?

**Fülöp János polgármester:** Ameddig van rá igény, fent kell tartani. A családi bölcsőde fenntartása kötelező önkormányzati feladat lesz. Természetesen, ha nem lesz gyerek, nem lesz kire normatívát igényelni az egyháznak.

**Kovács László református lelkész:** Tudtommal a Családi Napközibe nagyon komoly a várólista. Ezek a számok azt vetítik elő, hogy még ez a hely is lehet kevés lesz.

**Kötelesné Hamrik Lilla képviselő:** Igen már 1 évvel korábban jelentkezni kellett nekünk is családi napközibe. Szerintem mindkét félnek védettséget ad az, ha nem lesz előbb felmondva a megállapodás.

**Fülöp János polgármester:** Próbáljuk az egyházat támogatni ebben a kezdeményezésben.

**Fazekas Zsuzsanna képviselő:** A térítési díjban és a feltételekben nem lesz különbség?

**Kovács László református lelkész:** Várhatóan nem.

18:22 Scultéty Erzsébet képviselő elhagyta a termet.

**Fülöp János polgármester:** Kérdés, észrevétel?

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 4 igen szavazattal, egyhangúlag az alábbi határozatot hozza:**

**45/2016.(III.23.) Kt számú határozat**

Őcsény Község Önkormányzatának Képviselő-testülete az Őcsényi Református Egyházközség Őcsény községben Családi Napközi indítására irányuló szándékát elviekben támogatja.

A képviselő- testület az Őcsény Község Önkormányzata kizárólagos tulajdonát képező Őcsény, Bocskai u. 4. szám alatti ingatlant a Családi Napközi helyszínéül az Őcsényi Református Egyházközség rendelkezésére bocsátja.

Felelős: Fülöp János polgármester

Határidő: 2016. december 31.

Határozatról értesül: Őcsényi Református Egyházközség

Pénzügy

Irattár

**III. Napirend**

**Az Őcsényi Református Egyházközség kérelme támogatás elszámolási határidejének módosítására**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve).

**Fülöp János polgármester:** Kérdése valakinek?

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 4 igen szavazattal, egyhangúlag az alábbi határozatot hozza:**

**46/2016.(III.23.) Kt számú határozat**

Őcsény Község Önkormányzatának Képviselő-testülete a 49/2014.(III.26.) Kt. számú határozatával az Őcsényi Református Egyházközség részére nyújtott 500.000.- Ft támogatás elszámolásának határidejét 2016. december 31-re módosítja.

Felelős: Fülöp János polgármester

Határidő: 2016. december 31.

Határozatról értesül: Őcsényi Református Egyházközség

Pénzügy

Irattár

**IV. Napirend**

**Döntés az MLSZ Országos Pályaépítő Programban történő részvételről**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). Nekünk 2016. április 18.-ig kell a szándéknyilatkozatot kitöltenünk. A pályázatban 70%-os a támogatás és 30% az önrész. A 30% azaz a 9.753.600.-Ft-ot nem csak az önkormányzattól, hanem más forrásokból is be lehetne szerezni. Kb. felét a vállalkozások társasági adójából is meg lehet szerezni ez a központi TAO. Az önrészt a 2017-es költségvetésből kellene befizetni, ha nyer a pályázat. Természetesen az MLSZ dönti el, kinek a pályázata nyer.

Scultéty Erzsébet képviselő 18:30-kor belépett a terembe.

**Csapai János képviselő:** Én úgy gondolom, hogy ezekkel a feltételekkel próbáljuk meg.

**Fazekas Zsuzsanna képviselő**: Mennyibe kerülne ennek a pályának a fenntartása?

**Fülöp János polgármester:** A műfüvet nem kell nyírni, csak granulátumot kell gereblyézni bele. A led világítás cseréje kerülne pénzbe.

**Fazekas Zsuzsanna képviselő:** Az iskolából a gyerekek is használhatnák a pályát?

**Fülöp János polgármester:** Igen.Ez csak egy lehetőség, amit meg lehet ragadni. Majd jövőre derül ki hogy nyer-e a pályázat.

**Kötelesné Hamrik Lilla képviselő:** Ki tudja gazdálkodni az önkormányzat ezt az összeget?

**Fülöp János polgármester:** Most a vidékfejlesztési pályázatok indulnak, ennek a beadási határideje 28.-a. Ezekben döntés április végén lesz. Ha ezek közbeszerzés alá esnek, mire a nyertesek lebonyolítják a közbeszerzést és kiválasztják a kivitelezőt akkor itt ősznél előbb nem lesz építkezés. Ami nekünk most előny, hogy a szennyvíztelephez nem kell önerő így ez a pénzünk (5%) felszabadul. A TOP program 100% finanszírozású, jó esetben a támogatás 2.6 milliárd is lehet a csapadékvizes projektben. Olyan kivitelezőt választunk, aki szállítói finanszírozásban megcsinálja. Júniustól lesznek a GINOP pályázatok melyeknek a támogatottsága 90-100%-os. A VP pályázatok 75%-os támogatottságúak. Ezek MVH-s pályázatok. A GINOP pedig Nemzeti Fejlesztési Minisztériumi pályázat. Ha külterületi utat akarunk, vagy útjavító gépet, arra tudnánk pályázni, ha ki lesz írva. Idén egy VP-s projekthez kell pénz. Az önkormányzatnak kifizetetlen számlája nincs, a hitelt visszafizettük, a Bocskai utcai házból a maradék 2 milliót kifizettük. Annyi pénzt félre raktunk, hogy a Széchenyi utca gázrobbanásos részét az E. On-nal közösen megcsináljuk. Ha nyer a pályázat, az önrész 50%-át a céges TAO-ból a másik 50%-át az önkormányzat állja.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 4 igen szavazattal, 1 tartózkodással az alábbi határozatot hozza:**

**47/2016.(III.23.) Kt számú határozat**

Őcsény Község Önkormányzatának Képviselő-testülete támogatja, az MLSZ Országos Pályaépítési Program pályázaton való részvételt, 20x40 (22x42 m) műfüves labdarúgó kispálya kialakítását opcionális tételek nélkül (mobil lelátó, kerítés, LED világítás, 2db fedett kispad) az alábbiak szerint:

A projekt összes költsége: 32.512.000,- Ft

Igényelt támogatás összege: 22.758.400,- Ft

Önkormányzati önerő összege és forrása (saját forrás, hitel, egyéb):

9.753.600,- Ft

Az önkormányzat kötelezettséget vállal arra vonatkozóan, hogy a támogatás elnyerése esetén a fentiekben részletezett fejlesztést 2017. évben megvalósítja.

Határidő: 2016. április 10.

Felelős: Fülöp János polgármester (a határozat megküldéséért)

A határozatról értesül: Pénzügy

Irattár

**V. Napirend**

**Javaslat Többfunkciós Tér létrehozására Őcsény központjában**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). Ez egy 30 milliós VP-s pályázat, a Fő utca 18.-as házra. Ehhez kellene nekünk 7,5 milliónyi forrást biztosítani. Ezt október-novembernél előbb nem kell kifizetni. Az Őcsényi Cigány Nemzetiségi Önkormányzattal kell konzorciumi megállapodást kötnünk, mert konzorcium esetén több pontot kap a pályázatunk. Scultéty Erzsébet részt vett a projekt előkészítésében, kérlek, mondj róla valamit!

**Scultéty Erzsébet képviselő:** A terv hamarosan elkészül. Nagyon jó dolgok lesznek benne.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 3 igen szavazattal, 2 tartózkodással az alábbi határozatot hozza:**

**48/2016.(III.23.) Kt számú határozat**

Őcsény Község Önkormányzatának Képviselő-testülete támogatja, a VP – 6.7.4.1.1-15 azonosító számú Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés című pályázaton való részvételt az alábbiak szerint:

A projekt címe: Sárköz Népművészete és Nemzetiségek gyűjteménye

A projekt megvalósítási helyszínének pontos címe: 7143 Őcsény, Fő u. 18.

A projekt megvalósítási helyszínének helyrajzi száma: 316.

A projekt összes költsége: 30.000.000,- Ft

A projekt elszámolható költsége: 30.000.000,- Ft

Igényelt támogatás összege: 22.500.000,- Ft

Önkormányzati önerő összege és forrása (saját forrás, hitel, egyéb):

7.500.000,- Ft

Az önkormányzat kötelezettséget vállal arra vonatkozóan, hogy a támogatás elnyerése esetén az önkormányzati önerő összegét a költségvetésében elkülöníti.

Határidő: azonnal

Felelős: Fülöp János polgármester (a határozat megküldéséért)

A határozatról értesül: Organ Kft.

Pénzügy

Irattár

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 3 igen szavazattal, 2 tartózkodással az alábbi határozatot hozza:**

**49/2016.(III.23.) Kt számú határozat**

1.) Őcsény Község Önkormányzatának Képviselő-testülete az Őcsényi Cigány Nemzetiségi Önkormányzattal közösen pályázatot kíván benyújtani a VP – 6.7.4.1.1-15 azonosító számú Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés című pályázatra.

2.) Őcsény Község Önkormányzatának Képviselő-testülete úgy határoz, hogy a projektet az 1.) pont szerinti Őcsényi Cigány Nemzetiségi Önkormányzattal kötendő konzorciumi megállapodás keretében valósítja meg, melynek vezetője Őcsény Község Önkormányzata.

3.) A képviselő-testület felhatalmazza a polgármestert a támogatási kérelem benyújtásához szükséges konzorciumi együttműködési megállapodás aláírására.

Határidő: azonnal

Felelős: Fülöp János polgármester (a határozat megküldéséért)

A határozatról értesül: Organ Kft.

Pénzügy

Irattár

**VI. Napirend**

**Együttműködési megállapodás Polgármesteri Konzultációs Fórum létrehozásáról**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). A Szekszárdi Kistérségi Önkormányzati Társulás helyébe lépne ez a Fórum. Elmondanám, hogy Szekszárd megyei jogú város révén plusz támogatáshoz, forrásokhoz lehet hozzájutni, amivel jelentős projekteket lehet megvalósítani. Ebből Őcsény is tudna profitálni. Mi is tudnánk a szekszárdi fejlesztésekhez kapcsolódni. Gondolok itt a Gemenci kisvasút nyomvonalára, a Szarvas csárdánál energetikai szabadidő parkot, a Siótöltésen kerékpárutat terveznek. Szó van itt egy Dunai kikötő kialakításáról is. Itt nem kell tagdíjat sem fizetni.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**50/2016.(III.23.) Kt számú határozat**

Őcsény Község Önkormányzatának Képviselő-testülete jóváhagyja a Polgármesteri Konzultációs Fórum létrehozásának tárgyában a határozat melléklete szerinti együttműködési megállapodást.

A képviselő- testület felhatalmazza a polgármestert az együttműködési megállapodás aláírására.

Felelős: Fülöp János polgármester

Határidő: 2016. március 31.

Határozatról értesül: Szekszárd Megyei Jogú Város Önkormányzata

Pénzügy

Irattár

**VII. Napirend**

**Székelyföldért Társaság kezdeményezésének megvitatása**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). A Székelyföldért Társaság azokat a hazai településeket kereste meg, akiknek van testvértelepülése Erdélyben. Tervezik a Kárpát-medencei Önkormányzatok Szövetségének megalakítását. Ez a fórum az Európa Tanács kongresszusán megfigyelő státuszt kaphatna. Javaslom, hogy nyújtsunk nekik elvi támogatást céljuk eléréséhez. Kérdése, észrevétele valakinek?

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**51/2016.(III.23.) Kt számú határozat**

Őcsény Község Önkormányzatának Képviselő-testülete elviekben támogatja a Székelyföldért Társaság Kárpát- medencei Önkormányzatok Szövetsége megalakítására irányuló kezdeményezését.

Felelős: Fülöp János polgármester

Határidő: 2016. március 31.

Határozatról értesül: Székelyföldért Társaság

Irattár

**VIII. Egyebek**

1. **Konzorciumi partneri együttműködés az Őcsényi Református Egyházközséggel**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). A VP-s pályázat a református templom felújítására irányul, ebben lenne konzorciumi tag az önkormányzat. Az önkormányzat hozzájárulása a pályázathoz 100.000.-Ft lenne. Átadom a szót Kovács Lászlónak.

**Kovács László református lelkész:** 2 VP-s pályázatban gondolkodunk. Egyik a templomra a másik a parókiára és a gyülekezeti házra vonatkozik. Ha van konzorciumi partnerünk az 22-25 pontot jelent a pályázat elbírálása során. Az önkormányzatnak 100. 000.-Ft összegben kell padokat, szemetest elhelyeznie a településen. Az önkormányzat 100.000.-Ft-tal lesz konzorciumi partner és az egyház biztosítja a fennmaradó önerőt. A gyülekezeti ház pályázatánál kérünk támogatást az önkormányzattól.

**Fülöp János polgármester:** A VP-s pályázatnál 75% a támogatottság, ez sokak számára nem túl vonzó, ezért reméljük, van esély megnyerni a pályázatot, ugyan előfordulhat a forrás kimerülés, de a pontszámok lesznek a döntőek és nem a beérkezés sorrendje.

**Kondriczné dr. Varga Erzsébet jegyző:** Ami határozati javaslatot kiküldtünk az nem jó. Most osztottuk ki az újat, mert a pályázat leadásának van egy formai követelménye, amit ma kaptunk meg. Tartalmilag ugyan arról van szó.

**Fazekas Zsuzsanna képviselő:** Csak a 100 ezret kell fizetni a többit az egyház fizeti?

**Fülöp János polgármester:** Igen 100.000-100.000.-Ft-tal veszünk benne részt.

**Fazekas Zsuzsanna képviselő**: És a fennmaradó különbözetettudja az egyház vállalni?

**Kovács László református lelkész:** Egyik pályázatnál igen, a másiknál kérünktámogatást.

**Fazekas Zsuzsanna képviselő**: Ha nyer a két pályázat 33 millió Ft-ot kell befizetni. Ehhez mennyit tudna az önkormányzat hozzátenni?

**Fülöp János polgármester:** Ha a kiírt pályázat nyer, 16 milliót kell befizetni pályázatonként. Meglátjuk, hogy fog –e nyerni a pályázat.

**Fazekas Zsuzsanna képviselő:** Ez idei pályázat lesz?

**Kovács László református lelkész:** Nem.

**Csapai János képviselő:** Ezt a lehetőséget most kell meglépni.

**Fülöp János polgármester:** Javaslom, hogy most hozzunk egy határozatot, hogy ha nyer a pályázat kifizetjük a 100.000.-Ft-ot, illetve hogy megkötjük a konzorciumi megállapodást.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**52/2016.(III.23.) Kt számú határozat**

Őcsény Község Önkormányzata Képviselő-testülete a **„VP-6-7.4.1.1-16 - Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés”** című pályázaton történő indulás mellett dönt, mint az Őcsényi Református Egyházközség konzorciumi partnere.

A projekt címe: Őcsényi református templom felújítása

A projekt megvalósítási helyszínének pontos címei:

7143 Őcsény, Hősök tere

A projekt megvalósítási helyszínének helyrajzi számai:

Őcsény belterület 1.

A projekt összes költsége: 66 666 666 Ft

A projekt elszámolható költsége: 66 666 666 Ft

A projekt teljes költségére vonatkozó önkormányzati önerő (saját forrás): 100 000 Ft

A támogatási kérelem benyújtásakor az igényelt támogatás összege: 50 000 000 Ft

Az önkormányzat kötelezettségvállalását arra vonatkozóan, hogy a támogatás elnyerése esetén az önkormányzati önerő összegét a költségvetésében elkülöníti.

Felelős: Fülöp János polgármester

Határidő: azonnal

Határozatról értesül: Őcsényi Református Egyházközség

Pénzügy

Irattár

1. **Konzorciumi partneri együttműködés a Kétfillér Őcsényi református Alapítvánnyal**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve).

**Fülöp János polgármester:** Javaslom, hogy hozzunk egy elvi határozatot, hogy ha nyer a pályázat kifizetjük a 100.000.-Ft-ot, illetve hogy megkötjük a konzorciumi megállapodást.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**53/2016.(III.23.) Kt számú határozat**

Őcsény Község Önkormányzata Képviselő-testülete a **„VP-6-7.4.1.1-16 - Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés”** című pályázaton történő indulás mellett dönt, mint a Két fillér Őcsényi Református Alapítvány konzorciumi partnere.

A projekt címe: Őcsényi református gyülekezeti ház és parókia felújítása

A projekt megvalósítási helyszínének pontos címei:

7143 Őcsény, Fő u. 31., Hősök tere 1.

A projekt megvalósítási helyszínének helyrajzi számai:

Őcsény belterület 3., 5.

A projekt összes költsége: 66 666 666 Ft

A projekt elszámolható költsége: 66 666 666 Ft

A projekt teljes költségére vonatkozó önkormányzati önerő (saját forrás): 100 000 Ft

A támogatási kérelem benyújtásakor az igényelt támogatás összege: 50 000 000 Ft

Az önkormányzat kötelezettségvállalását arra vonatkozóan, hogy a támogatás elnyerése esetén az önkormányzati önerő összegét a költségvetésében elkülöníti.

Felelős: Fülöp János polgármester

Határidő: azonnal

Határozatról értesül: Két fillér Őcsényi Református Alapítvány

Pénzügy

Irattár

1. **A TettekRe Közösségfejlesztő Egyesülettel kötendő együttműködési megállapodás jóváhagyása**

**Fülöp János polgármester**: Ismerteti az előterjesztést (az előterjesztés a jegyzőkönyvhöz mellékelve). Megkeresett bennünket a TettekRe Közösségfejlesztő Egyesület, hogy kössünk velük együttműködési megállapodást. Átadnám a szót Elmontné Popán Ildikónak.

**Elmontné Popán Ildikó:** Az egyesületünk 2014.-ben alakult. A tagjaink 99%-a a Komlói kistérségben él és dolgozik szociális területen. Célunk a hátrányos helyzetű célcsoportok támogatása. Ebben a pályázatban a Komlói kistérség települései vannak megszólítva, illetve Őcsény. A családi nevelés témakörében fejlesztéseket, szolgáltatásokat szeretnénk nyújtani a helyben élő családok számára. Szeretnénk együtt dolgozni a védőnővel és a családsegítőkkel is. Csoportfoglalkozásokat tartunk hátrányos helyzetű családoknak, kisgyermekes családoknak. Ezen kívül végzünk még egyéni esetkezelést is. Részt veszünk családi napi rendezvényeken is. Akár egy önálló családi napot is szívesen szerveznénk, ha nyerne a pályázatunk. Egyesületünknek tanoda pályázata is folyamatban van. Klubfoglalkozásokban is jártasak vagyunk. A szociális pályázatok írásához is megvan a megfelelő szakmai kompetenciánk.

**Fülöp János polgármester:** Milyen összegre van a pályázat kiírva?

**Elmontné Popán Ildikó:** A pályázat 40 milliós, Komló kistérsége és Őcsény lenne benne. Az előlegigénylés 50%, de ha az elszámolások korrektek lesznek, nem igényelnénk hozzá forrást.

**Fülöp János polgármester:** Községünkben reméljük, lesznek rendezvények. Próbálunk mi más forrásokból is pénzt szerezni. A Gyermekjóléti Szolgálat átalakult, védelembe vétel azért van a településen. Ha nem kerül nekünk pénzbe, akkor szükség lenne a családok megsegítésére.

**Elmontné Popán Ildikó:** Egyesületünk otthoni segítséget is tud nyújtani különleges élethelyzetekben (válás, születés, baleset) Lelki és pszichológiai háttérsegítséget is szeretnénk nyújtani. Tanítjuk a hatékony spórolást, gazdálkodást, hogy a háztartásokban olcsó, alapvető dolgok meglegyenek. Célunk az iskola megszólítása, módszertani útmutató kidolgozása. A családon belüli erőszak és az áldozattá válással kapcsolatos preventív oktatás elkezdése. Remélem, hogy fogunk tudni együttműködni.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**54/2016.(III.23.) Kt számú határozat**

Őcsény Község Önkormányzatának Képviselő-testülete a TettekRe Közösségfejlesztő Egyesülettel kötendő együttműködési megállapodást - a határozat melléklete szerinti tartalommal - jóváhagyja.

Felelős: Fülöp János polgármester

Határidő: 2016. április 30.

Határozatról értesül: TettekRe Közösségfejlesztő Egyesület

Pénzügy

Irattár

1. **Budapest Ballon Klub támogatási kérelmének megvitatása**

**Fülöp János polgármester**: Ismerteti az előterjesztést (az előterjesztés a jegyzőkönyvhöz mellékelve). Idén is lenne folytatása a hőlégballon találkozónak október 1-7 között. Tudtommal, húsz ballonnal folytatják az egyeztetéseket. Kellene nekik engedményesen a főépület, és a faházak. Kértek még külön támogatást is a lebonyolításhoz. Javaslom, hogy a faházakat és a főépületet adjuk ki kedvezményesen, de külön támogatást ne biztosítsunk. A ballontalálkozóra szeretettel várjuk őket. A hőlégballonos emléktáblát is addigra szeretnénk elkészíttetni. Eddig erre a célra 500.000.-Ft gyűlt össze.

**Csapai János képviselő:** Egyetértek a polgármester Úrral, pluszban pénzzel ne támogassuk őket.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**55/2016.(III.23.) Kt számú határozat**

Őcsény Község Önkormányzatának Képviselő-testülete a 2016. október 1-7. között a Budapest Ballon Klub és a Gemenc Hőlégballon SE által megrendezésre kerülő Őcsényi Szakmai Ballontalálkozó idejére a Repülőtér főépületének díjmentes használatát engedélyezi, valamint a faházak használatát 1000.- Ft/fő/nap kedvezményes bérleti díjért biztosítja.

A képviselő- testület az Őcsényi Szakmai Ballontalálkozó rendezvény megtartását anyagi hozzájárulással nem támogatja.

Felelős: Fülöp János polgármester

Határidő: 2016. április 30.

Határozatról értesül: Budapest Ballon Klub

Pénzügy

Irattár

1. **Csatlakozás a Helyi foglalkoztatási együttműködéshez**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve).A Tolna Megyei Önkormányzat. Szekszárd Megyei Jogú Város és a Tolna Megyei Kormányhivatal a TOP programra kötött együttműködést. Többek között már láthatóak a Samsonite bővítésére irányuló munkálatok. Munkaerő, munkahely igény jelentkezik. Szekszárdi járás területéről szeretnének munkavállalókat alkalmazni. Javaslom, a paktum támogatását, mert ez nem kerül nekünk semmibe.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**56/2016.(III.23.) Kt számú határozat**

Őcsény Község Önkormányzatának Képviselő-testülete a TOP-6.8.2-15 Helyi foglalkoztatási együttműködések a megyei jogú város területén és várostérségében felhívás kapcsán a Tolna Megyei Önkormányzat, a Tolna Megyei Kormányhivatal és Szekszárd Megyei Jogú Város Önkormányzata által megvalósítandó megyei jogú város szintű foglalkoztatási együttműködés létrehozásában/ megerősítésében részt kíván venni.

A képviselő- testület felhatalmazza a polgármestert a határozat mellékletét képező szándéknyilatkozat aláírására.

Felelős: Fülöp János polgármester

Határidő: 2016. március 31.

Határozatról értesül: Szekszárd Megyei Jogú Város Önkormányzata

Pénzügy

Irattár

1. **A 0231/82, /83, /84, és /85 hrsz.-ú szomszédos ingatlanok határrendezése kapcsán 115m2 terület térítésmentes átadásának elfogadása**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). Az önkormányzati út területe nőne meg 115 m2-tel.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**57/2016.(III.23.) Kt számú határozat**

Őcsény Község Önkormányzatának Képviselő-testülete a 0231/82, 0231/83, 0231/84 és a 0231/85 hrsz.-ú szomszédos ingatlanok határrendezése kapcsán a 0267/82 hrsz.-ú ingatlanhoz csatolandó 115 m2 terület térítés nélküli átadását elfogadja.

A képviselő-testület a nevezett szomszédos ingatlanok határrendezéséről szóló, 2016. március 21. napján létrejött háromoldalú megállapodást jóváhagyja.

Felelős: Fülöp János polgármester

Határidő: 2016. március 31.

Határozatról értesül: dr. Leng Gyula ügyvéd

Pénzügy

Irattár

1. **Konzorciumi partneri együttműködés a Tolna Megyei Önkormányzati Hivatallal.**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). Az Árpád sori csapadékvíz elvezetést a TOP program keretében tudjuk megoldani. Ehhez a projekthez együtt kell működni a megyei önkormányzattal. A tervek műszaki része megvan, a beárazást az AliscaBau elkészíti. Tervezzük a hidak felszedését, lejtetését, esővíz elvezetését az ingatlanokról, a Baksa-tói árok kikotortatását, így nagyobb vízmennyiséget tud akkor befogadni. Sajnos a belvíz ellen nem lehet mit tenni, de az esővizet ki tudjuk vinni az árokba.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A Képviselő-testület 5 igen szavazattal, egyhangúlag az alábbi határozatot hozza:**

**58/2016.(III.23.) Kt számú határozat**

Őcsény Község Önkormányzatának Képviselő-testülete a TOP-2.1.3-15 Települési környezetvédelmi infrastruktúra- fejlesztések című pályázat keretében konzorciumi partnerként együttműködik a Tolna Megyei Önkormányzati Hivatallal.

A képviselő- testület felhatalmazza a polgármestert a határozat mellékletét képező együttműködési megállapodás aláírására.

Felelős: Fülöp János polgármester

Határidő: 2016. április 30.

Határozatról értesül: Tolna Megyei Önkormányzati Hivatal

Pénzügy

Irattár

**Egyebek:**

**Kötelesné Hamrik Lilla képviselő:** Fogorvos nem jár ki Őcsénybe, csak Szekszárdon van. Nem lehetne Őcsényben heti egy alkalommal fogorvosi rendelés?

**Fülöp János polgármester:** A fogorvos kérte, hogy Szekszárdon rendelhessen, mert ott van megfelelő műszerezettséggel felszerelt rendelője. Vállalta, hogy a szekszárdi rendelőben ellátja az őcsényieket.

**Kötelesné Hamrik Lilla képviselő:** De van aki nem tud bemenni Szekszárdra.

**Fülöp János polgármester:** Felvesszük a kapcsolatot Keller úrral és az ÁNTSZ-szel is ez ügyben.

**Csapai János képviselő:** A Kossuth utcában a nagy dombnál por van az útpadka mellett. Nincs eltakarítva. Illetve a központba új térképet kellene kitenni, mert megrongálták.

**Fülöp János polgármester:** A térképet felhozzák a repülőtérről. A Takarékosok eldöntik hogy lesz-e a kirendeltség, arra holnap adnak választ. Ha nem építenek új kirendeltséget, akkor mi elbontjuk a trafikot és a lenti két táblát oda helyezzük. Azt sajnos nem tudom, a táblák meddig maradnak meg épségben.

**Fazekas Zsuzsanna képviselő:** Mikorra várható a Széchenyi utcában az aszfalt felújítása?

**Fülöp János polgármester:** Áprilisban lesz meleg aszfalt. E.ON-nal is beszéltünk. Kértünk kettő másik árajánlatot is. De valószínűleg a Magyar Közút Zrt.-vel lesz megcsináltatva az út. Április végére, május elejére tervezzük. A Balassai utat is megnézettem kátyúzás miatt.

**Csapai János képviselő:** A Kinizsi utcában is vannak kátyúk, azt nem lehetne megcsinálni?

**Fülöp János polgármester:** Most tettünk bele mart aszfaltot. Tavaly volt 50%-os finanszírozású BM pályázat, remélem lesz ilyen pályázat újra, mert a faluban 4-5 helyen is meg kellene csinálni az utakat. Folyamatos igény van erre.

**Csapai János képviselő:** A használt étolajat hol lehet leadni?

**Fülöp János polgármester:** A konyhán lehet leadni minden munkanap 730-1430között. Az Alisca Terra pedig elszállítja.

**Csapai János képviselő:** Új kuka esetén mi van akkor, ha összetörik az edény?

**Fülöp János polgármester:** Ha nem szándékos a törés, akkor pótoljuk. Javaslom, hogy a műanyag és konzerves hulladéktárolót vigye el mindenki. A másik kuka esetében pedig el lehet dönteni, hogy üveget, papírt, vagy zöldhulladékot akar-e gyűjteni a lakosság. Év végéig a szelektív szigetek megmaradnak.

**Kötelesné Hamrik Lilla képviselő:** A rossz mikrohullámú sütőt az óvodába lehet vinni?

**Fülöp János polgármester:** Nem, az önkormányzat udvarába lehet hozni minden munkanap munkaidőben.

**Scultéty Erzsébet képviselő:** Az őszi lombok még mindig a temetőben vannak. Nem lehetne ezt összegyűjteni, mert így mások is oda szemetelnek.

**Fülöp János polgármester:** Ha a konténerek megteltek, akkor ürítjük csak őket.

**Csapai János képviselő**: Az Arany János utca felől lévő növényeket ki kellene igazítani, a túlsó oldalon pedig a kerítést fel kellene építeni.

**Fülöp János polgármester:** A növényeket már nyesik. A kerítést fel fogjuk építeni, amint lesz kőművesünk.

**Fülöp János polgármester:** További kérdése, észrevétele valakinek?

A rendkívüli testületi ülést 1943 - kor bezárom.

Kmf.

Fülöp János Kondriczné dr. Varga Erzsébet

polgármester jegyző

Jegyzőkönyv hitelesítő: Csapai János képviselő

képviselő